เด็ก‘สุรสิทธิ์’เต็ง1ผอ.สลากฯคนใหม่
สลากเปิดรับสมัคร ผู้อำนวยการใหม่ คาด “ไพโรจน์” ลูกน้องเก่า “สุรสิทธิ์” ขึ้นแท่นเต็งหนึ่ง
6 ต.ค. 2554

สลากเปิดรับสมัคร ผู้อำนวยการใหม่ คาด “ไพโรจน์” ลูกน้องเก่า “สุรสิทธิ์” ขึ้นแท่นเต็งหนึ่ง
พล.ท.รุจวินท์ กิจวิทย์ กรรมการสำนักงานสลากกินแบ่งรัฐบาล ในฐานะประธานคณะกรรมการสรรหาผู้อำนวยการสำนักงานสลากกินแบ่งรัฐบาล เปิดเผยว่า สำนักงานสลากเปิดรับสมัครผู้อำนวยการคนใหม่ แทนนายวันชัย สุระกุล ผู้อำนวยการคนปัจจุบันที่กำลังจะหมดวาระในวันที่ 1 ธ.ค. 2554 นี้ โดยผู้ที่สนใจยื่นใบสมัครได้ตั้งแต่วันที่ 3-20 ต.ค. 2554
แหล่งข่าวจากกระทรวงการคลัง เปิดเผยว่า พ.ต.ท.ไพโรจน์ ปัญจประทีป อดีตรองผู้อำนวยการสำนัก งานสลากฯ มีรายชื่อเป็นตัวเต็ง เพราะเคยเป็นผู้ช่วยผู้อำนวยการสำนักงานสลากฯ ในสมัยที่ พล.ต.ต.สุรสิทธิ์ สังขพงศ์ เป็นผู้อำนวยการ ซึ่งปัจจุบัน พล.ต.ต.สุรสิทธิ์ ก็ได้กลับเข้ามาเป็นกรรมการสำนักงานสลากฯ แล้วเมื่อเดือน ก.ย.ที่ผ่านมา
นอกจากนี้ ยังคาดว่าน่าจะมีคนในที่มีความสามารถอย่างนายสมชาติ วงศ์วัฒนศานต์ รองผู้อำนวยการสำนักงานสลากฯ ที่ต้องจับตาดูว่าจะยื่นใบสมัครหรือไม่ และคนนอกอีก 2 คน ที่มาจาก สส. สอบตก และอีก 1 คนจากโรงพิมพ์ตำรวจ